1“Mboolere bino byoosi endi mbakayire ohukobola enyuma. 2Bacha ohubasukuna ohutula mu Sinagoogi enyiingi; sy'adyeeri, esiha sichia ohwoola, si oyo yeesi obeeta achia ohubaasaanga ati ali ohuhalaabanira Nasae. 3Handi bacha ohuholaanga sino olwohuba kata bataamanya Laata, kata nende ese mweene. 4Nae ese mbaboleere ebiindu bino, endi mani esiha syaabwe nisyoola, munyale ohwichulisa muti ndamala ohubalomalomaho yi muli. “Ese sindababooleraho ebiindu bino mumengisania, olwohuba ndali sisiiri naang'we alala. 5Nae ese bulaanu ndi ohuchia eyiri oyo owanduma; nae kata abulao mulala hw'eng'we owundeebaho ati, ‘Ni yena bweene yooli ohuchia?’ 6Nae olwohuba ese mbaboleere ebiindu bino, emyooyo cheeng'we chimalire ohwiichula ohwelalihirira. 7Kata katyo ese mbaboolera busa obwadyeeri buno: ni hulw'obulayi bw'eng'we nimbwaao, olwohuba ese nitawaao, Omukeraki oyo haba saaba achia ohwiicha yimuli daawe. 8Mani naachia ohwiicha, achia ohuhahasa esyaalo, hu bidiira hu sibi nende obuluungifu alala nende eheenga ye misaango: 9ohweema hu sibi, olwohuba abo haba sibafukiirira mw'ese; 10ohweema hu bulungifu, olwohuba ese mbano njia eyiri Laata, mani haba simuchia humbonaho handi; 11ohweema hu heenga y'emisaango, olwohuba omutuki w'esyaalo sino, yamala ohuheengerwa omusango. 12“Ese sisiiri busa nende ebiindu biingi muno ebyohubaboolera, nae eng'we haba simunyala ohubyesimiirisira bulaanu buti daawe. 13Mani Omwooyo w'obwadyeeri naachia ohwiicha, achia ohukera mumanye obwadyeeri bwoosi koti lu bwaaka; olwohuba oyo haba saachia ohulomalomaanga hu lw'obunyala bwae omweene, nae buli syaacha ohuwuliraanga nisyo syaacha ohulomalomaanga, nabo achia ohubatuumbuliraanga ebiindu biba nibicha ohubaao. 14Oyo achia ohunginia, olwohuba achia ohubukulaanga ebyaange naamala abitumbulira eng'we. 15Ebyo byoosi bi Laata ali nabyo, byaange; mani sakira ese mboolere endi, oyo achia ohubukulaanga ebyaange mani amala abitumbulira eng'we. 16“Esiha sidiidi muno, nihaba simuchia ohumbonaho; handi esiha sidiidi muno, nihaandi mucha ohumbona.” 17Abeki bae bandi bachaaka ohuboolanira abeene-na-beene bati, “Siina syeene sino syali ohutubooleraanga efwe ati, ‘Esiha sidiidi muno, nihaba simuchia ohumbonaho, handi ati, esiha sidiidi, nihaandi mucha ohumbona’; handi ati, ‘olwohuba ese njia eyiri Laata’?” 18Beecha handi baboola bati, “Yekesa siina syeene naboola mbwe ati, ‘esiha sidiidi muno’? Efwe haba sihumanyireho syaaba niyeekesa daawe.” 19Yesu yamanya busa ati bali nibadaha ohumuteeba omweene; mani yeecha yababoolera ati, “Mbwe sino nisyo simuli ohuteebanaanga abeene-na-beene, simbeere ninjekesa nimboolere endi, ‘Esiha sidiidi muno, nihaandi simuchia ohumbonaho, nihaandi endi esiha sidiidi muno, nimuchia ohumbona’? 20Mbaboolera obwadyeeri bweene endi, eng'we mucha ohuchereenjesa handi ohwelira, nae esyaalo sichia ohusangaala; eng'we mucha ohwewnamira, nae ohwewunamira hw'eng'we hucha ohwehola esangaalo. 21Omuhasi naaba naali ohulumwa aba nende ohwewunamira, olwohuba esiha syae siba simalire ohwoola; nae naaba naamalire ohwetusaho omwaana, haba saaba nasichulisa obululuma obwo, hulwa esangaalo mbwe omwaana aba yebuulwe mu syaalo muno. 22Mani sakira muli abelalihirifu esiha sino, nae ese njia ohubabonaho handi mani emyooyo cheeng'we chisangaale, mani abulao omuundu yeesi ochia ohunyala ohubatusaho esangaalo ly'eng'we elyo. 23Hu ludaalo olwo, simuchia ohusabaho esiindu syoosi. Mbaboolera obwadyeeri bweene endi, nimuba nimunasabanga Laata esiindu syoosi, aba achia ohubabeeresaanga mu liita lyaange. 24Abweene ano, eng'we haba simusabaangaho esiindu syoosi mu liita lyaange; sabeenge, mani muba mucha ohunyoola, hu sangaalo ly'eng'we lyemeo libe eliichufu. 25“Ese mbawo mbalomalomeere bino mu ngaado busa; nae esiha siicha ohwoola, ese handi nitachia ohubalomalomeraanga mu ngaado, nae mbalomalomere tiiri busa ebidiira hu Laata. 26Hu ludaalo olwo, eng'we mucha ohusabaanga mu liita lyaange; handi ese haba siindi hubabooleraanga endi njia ohubasabiraanga Laata daawe; 27olwohuba Laata mweene abadaha muno, olwohuba eng'we mwesi mwaandahireenge, handi mwamala ohufukiirira muti ese ndeecha nindula eyiri Laata. 28Ese ndeecha nindula eyiri Laata, mani ndamala ohwiicha mu syaalo muno; nae handi ese mbano ndi ohuleha esyaalo handi ndi ohuchia eyiri Laata.” 29Abeki bae beecha baboola bati, “A-ha, mbawo bulaanu oli ohulomaloma tiiri, abulao olukaado lwoosi daawe! 30Bulaanu mbawo hwahamanya huti hane omanyire ebiindu byoosi, handi huti abulao omuundu yeesi ohoyeere ohuhuteebaho esiindu syoosi daawe; hulwa sino syeene, efwe bulaanu hufukiirira huti hane weecha notula eyiri Nasae mweene.” 31Yesu yabakobolamo ati, “Muti mani bulaanu mufukiirira? 32Esiha siri aambi ohwoola, nihane mbawo simalire ohwoola, nimuchia ohusalaana, buli muundu naachia enaango wae, mani mundehe syeng'ene busa; nae haba ese siindi syeng'ene daawe, olwohuba Laata ali naange esiha syoosi. 33Ese mbaboleere sino, endi mw'ese omweene mulimo emireembe. Mu syaalo mulimo obunyaahani; nae eng'we mugumeenge, olwohuba ese ndamala ohuyiingira esyaalo.”
Copyright
Learn More
lug_Latn zho_Hant eng_Latn